Hele 2000 bigballer stod ikke til at redde fra flammer, derfor har Nordjyllands Beredskab foretaget en kontrolleret nedbrænding af lade ved Frøstrup.

Nordjyllands Beredskab kan nu se en ende på den brand, der begyndte lørdag aften på en gård i Frøstrup-området ved Thisted. Det oplyser indsatsleder Nicolai Kanstrup fra Nordjyllands Beredskab til TV2 Nord onsdag. - Vi mangler lige det sidste, men regner med at være færdig i løbet af onsdag aften, siger han. Beredskabet lagde tidligt en plan for slukningen af branden, der opstod i en lade med 2000 bigballer og to mejetærskere. Det ikke kunne lade sig gøre at redde de mange big baller, hvorfor der blev taget en beslutning om en kontrolleret nedbrænding. Vagt 24 timer i døgnet Det betød samtidig, at Nordjyllands Beredskab har haft folk på stedet 24 timer i døgnet for at overvåge stedet og nedbrændingen. Flere tagplader faldt ned i laden, og på grund af varmen har det været svært at fjerne dem, men det var nødvendigt, så halmen hurtigere kunne brænde - og det lykkedes. Laden, som har opbevaret de 2000 bigballer og to mejetærskere, er uden elektricitet. Politiet skal undersøge årsagen til branden. Det er endnu for tidligt at sige noget om brandårsagen.